當時嘅皇帝係乾隆，之所以揀錫伯人去新疆，就在於錫伯人有騎射傳統，同時又識耕田，軍事、經濟都有好處。派去戌邊嘅錫伯人都係當時駐守盛京（而家瀋陽）及週邊嘅官兵，按照文獻，佢哋係1764年農曆四月出發嘅，有一千個兵丁、20個官、3275個家眷，夾埋有4295人。但實際更多人，因爲有啲親屬唔想分離，明明無佢份都跟埋去，呢部份有405人。另外啲兵丁都係後生仔，發伍前嗱嗱聲結埋婚，費事過咗去無同族女人；呢支隊行咗成年先到伊犁，行軍過程中生咗350幾個臊蝦，到1765年7月抵達伊犁、清點人數去編牛錄時，發覺有軍民5050人。